
ROMLEX
 LEKSIČKA BAZA PODATAKA VARIJANATA ROMSKOG JEZIKA
ROMLEX nije rečnik romskog u pravom smislu, nego leksička baza podataka. Sadrži podatke koji predstavljaju različitosti u leksikonu svih dijalekata romskog i gotovo u potpunosti pokriva osnovni leksikon romskog jezika. U ovom trenutku podaci su dostupni putem interneta i obuhvataju 25 različitih romskih dijalekata (v. http://romani.uni-graz.at/romlex). Ovi rečnički članci u glosaru praćeni su prevodima na engleski i, u zavisnosti od romskog dijalekta, na druge evropske jezike. 
Nakon pripremne faze, koja je trajala od 1998. do 2001, i koja je bila isključivo posvećena varijantama romskog jezika koji se govori u Austriji i dve radne faze od 2001. do 2007, ROMLEX ulazi u sledeću fazu razvoja koja je predstavljena u ovom članku. 
1 Istraživački kontekst
Duga je istorija lingvističkog proučavanja romskog jezika u filologiji. U tim proučavanjima u fokusu je bila istorijska rekonstrukcija, naročito poreklo romskog, i povezivanje romskog sa nekom od porodica jezika (Rüdiger 1782, Pott 1844-5, Miklosich 1872-80, Turner 1926), deskriptivne gramatike (Paspati 1870, von Sowa 1887, Finck 1903, Sampson 1926), kao i (uglavnom komparativne) leksikografske studije (Pott 1845, Miklosich 1876, 1877, Sampson 1926).
U drugoj polovini dvadesetog veka u usponu su moderna lingvistčka proučavanja romskog u oblasti opšte i primenjene lingvistike. To potvrđuje pojavljivanje velikog broja deskriptivnih gramatika (npr. Gjederman & Ljungberg 1963, Pobożniak 1964, Wentzel 1980, Boretzky 1993, Holzinger 1993, Matras 1994, Igla 1996, Halwachs 1998, Cech & Heinschink 1999, Tenser 2005), lingvističkih analiza određenih aspekata strukture romskog (Matras 1995, Matras & Bakker & Kyuchukov 1997, Elšík & Matras 2000, Schrammel & Halwachs & Ambrosch 2005), kao i sociolingvističkih studija (Friedman 2003, 2005, Halwachs 2003, 2005, Halwachs & Heinschink 2000, Matras 2004). Pored toga, u tom periodu je objavljen značajan broj leksikografskih studija (Wolf 1960, Valtonen 1972, Calvet 1982, Vekerdi 1983, Uhlik 1983, Demeter & Demeter & Tcherenkov 1990, Hübschmannová et al. 1991, Boretzky & Igla 1994, Soravia & Fochi 1995, Halwachs et al. 2002), veoma različitih po obimu i obliku. Pored komparativnih radova, od kojih je najdetaljniji Boretzky & Igla (1994), postoje i rečnici pojedinačnih varijanata i glosari koji sadrže reči iz specifičnih izvora, odnosno upotrebe (npr. rečnik koji je sačinjen isključivo od reči iz bajki, kao npr. Calvet 1982). Obim gramatičkih informacija i objašnjenja uz rečničke članke takođe se veoma razlikuju od dela do dela. 

Ovakav razvoj u lingvističkom proučavanju romskog jezika desio se paralelno sa početkom samoorganizacije i emancipacije romske zajednice, što je dovelo do povećane aktivnosti u proizvodnji tekstova. To je obeležilo prvi period u kome su Romi stavili svoj jezik u širu upotrebu radi stvaranja tekstova koji su bili daleko od tekstova kao što su privatna pisma i slično. Novi tipovi tekstova su bili: zvanični politički dokumenti, novinski izveštaji, autobiografski izveštaji, zbirke bajki, itd. Zbog nepostojanja bilo kakvog pisanog oblika jezika do tog trenutka, javila se potreba da se makar donekle kodifikuju pojedinačne varijante da bi se obezbedila razumljivost novonastalih tekstova. Takve kodifikacije često su sprovođene u saradnji sa lingvistima i romskim govornim zajednicama u okviru jezičkih projekata. Jedan takav projekat je "Romani Projekt Graz" na Odseku za lingvistiku Univerziteta u Gracu, koji je imao presudnu ulogu u razvoju ROMLEX-a. U okviru ovog projekta lingvisti su tokom prošle decenije bili angažovani na dokumentovanju usmenih tradicija većih zajednica u Austriji koje govore romski (sinti, burgenland-roma, lovara, kalderaš, gurbet i arli) i na sakupljanju opsežnih gramatičkih i leksičkih opisa ovih varijeteta. Kodifikacija, tj. uvođenje doslednog sistema pisanja, nekih od ovih varijeteta bila je nusproizvod ovog proces dokumentovanja. 
Kolekcija romske usmene tradicije Heinschink, koja je nekoliko decenija stara i obuhvata čitav niz varijeteta romskog jezika iz svih delova Evrope i Mediterana, a koja se nalazi u Fonogramatičkom arhivu Austrijske akademije nauka, služi austrijskim lingvistima kao najobuhvatniji komparativni izvor podataka na svetu o romskom jeziku. Kolekcija Heinschink arhivirana je i dokumentovana zahvaljujući dvema stipendijama FWF (P 7802-SPR "Sicherung, Dokumentation und Erschließung der Sammlung Heinschink" od jula 1990. do avgusta 1992. i P 9083-HIS "Sicherung, Dokumentation und Erschließung der Sammlung Heinschink, Teil 2" od septembra 1992. do avgusta 1995.).
Zahvaljujući ovako dobrim uslovima rada, napisan je veći broj deskriptivnih radova, objavljeno je više članaka i nekoliko monografija i zbirki u kojima je skicirana struktura varijanata romskog jezika u Austriji (npr. Halwachs 1998, Cech & Heinschink 1998, Cech & Heinschink 1999, Halwachs & Menz 1999, Cech & Fennesz-Juhasz & Heinschink 1998, Halwachs & Ambrosch & Wogg 1998, itd.). Rad na romskom jeziku u ovom kontekstu takođe je presudno uticao na razvoj ROMLEX-a: različitosti koje su se pokazale u varijantama austrijskog romskog i kolekcija Heinschink u kombinaciji sa često izraženom željom govornika da se napravi rečnik njihovog jezika podstakli su razvoj strategija kojima bi se odredio tip rečnika koji bi zadovoljio ove posebne uslove. Tako se došlo do novog koncepta leksičke dokumentacije koja je odražavala unutarvarijantne i međuvarijantne različitosti. Najzad, to je uslovilo stvaranje ROMLEX-a kao sredstva za leksičko dokumentovanje u obliku posebno napravljene baze podataka, ne samo za austrijsko-romski kontekst, nego i za neograničen broj varijanata romskog jezika uopšte. Izbor ovog elektronskog oblika opravdavaju mnoge prednosti koje ima u poređenju sa “papirnom” verzijom: (1) elektronsko sredstvo je u principu otvoreno za proširivanje u bilo kom trenutku, i u pogledu broja varijeteta koji su uključeni i u pogledu broja pojedinačnih leksičkih odrednica; (2) baza podataka omogućava dokumentaciju različitosti romskog leksikona bez uvođenja veštačkih hijerarhijskih struktura među leksičkih varijantama; (3) baza podataka omogućava složene međuvarijantne pretrage (pod uslovom da postoje pojedini leksički članci u ROMLEX-u kojima je dodeljen niz parametara), koje je mnogo lakše uraditi, naročito u poređenju sa korišćenjem ogromne papirne verzije napravljene za potrebe unakrsnog pretraživanja. 
Po završetku prethodne tri faze projekta (pripremna faza od 1998. do 2000. koja je ograničena na austrijske romske varijetete, faza 1 od 2001. do 2004. koju je finansijski pomogao Institut otvorenog društva (IOD), i faza 2 od 2005. do 2007. koju je finansijski pomogao IOD i – sa naglaskom na varijante romskog jezika koje se govore u Austriji – Volksgruppenförderung Austrijskog federalnog kancelara), u ovoj fazi razvoj i programiranje baze podataka su završeni. U pogledu sadržaja, ROMLEX je u ovom trenutku zbirka od 25 elektronskih glosara koje povezuje jedinstven sistem pisanja i koji ima osnovnu morfosintaksičku kategorizaciju i prevode na razne evropske jezike (detalji se nalaze na sajtu http://romani.uni-graz.at/romlex/stats.cgi).

Sistem pisanja koji se koristi u ROMLEX-u u osnovi je fonemski, sa nekoliko izuzetaka koji se odnose na uključivanje bitnih fonetskih karakteristika pojedinih varijanata romskog jezika. Prilikom enkodiranja pojedinačnih slovnih znakova pratili smo i koristili se standardom UNICODE. Sistem pisanja može se videti na http://romani.uni-graz.at/romlex/wsphonemic.xml. Gramatičke informacije kodirane su po konvencijama morfosintaksičke kategorizacije koju su razvili projekti Isle-Eagles-Multext, a koje su odabrane i malo modifikovane da bi bile prikladne za romski jezik. Pojednostavljene konvencije za romski nalaze se na http://romani.uni-graz.at/romlex/msd.cgi. Sledeći snimak ekrana pokazuje kako se morfosintaksičke informacije i prevodi vide u bazi podataka:

Leksička pokrivenost pojedinih glosara razlikuje se umnogome s obzirom na broj leksičkih odrednica koje sadrži (up. brojeve u tabeli ispod) i s obzirom na leksičke domene koji se vide u glosarima. Do ovoga je dovela činjenica da su u prethodnim radnim fazama glosari ROMLEX-a bili zasnovani na veoma različitim izvorima, kao što su manje ili više razrađeni rečnici, korpusi zasnovani na produkciji nenaučnih tekstova ili zbirke bajki. Ovo znači da, dok su neki od 25 varijanata romskog jezika imali vokabular koji je pokazivao čitav niz leksičkih domena (npr. burgenland romski ili kalderaš romski), drugi su bili ograničeniji i pokazivali su vokabular koji se obično nalazio u određenom uzorku teksta. Stoga, dok su pojedine varijante već bile ujednačene u pogledu kodifikacije, tj. uveden je sistem pisanja, leksička pokrivenost u ROMLEX-u trenutno je veoma heterogena i zato je unakrsno poređenje varijanata veoma teško. Jedan od osnovnih zadataka sledeće faze projekta biće ujednačavanje leksičke pokrivenosti (u najmanju ruku) kod odabranog broja varijanata romskog u ROMLEX-u. 
Ipak, ROMLEX je najobuhvatnija dokumentacija romskog leksikona do danas. Dostupan je onlajn preko vebinterfejsa koji dozvoljava pretraživanje po pojedinačnim rečima u dostupnim glosarima, i polazeći od jezika na koji se prevodi i polazeći od romskog jezika. Detaljan opis može se naći na http://romani.uni-graz.at/romlex/lex.xml.
2 Inovativni aspekti i uticaj 
U budućnosti ROMLEX će imati bitan uticaj utoliko što će predstavljati najsveobuhvatniji, komparativan i dostupan izvor leksikografskih informacija o romskom jeziku. Do ovoga će se doći putem: odabira 10 reprezentativnih varijanata romskog jezika, ujednačavanjem leksičke pokrivenosti ovih varijanata, procedure povezivanja s obzirom na sadržajne strukture i unutar varijanata i među varijantama. Kao nusproizvod ovih procedura povezivanja dobiće se etimologizacija leksema u ROMLEX-u. 
Oba zadatka obaviće se tokom naredne radne faze, a konačan rezultat tog projekta – novi ROMLEX, biće poboljšan na nekoliko načina. 
Jedna inovacija odnosi se na ujednačavanje leksičke pokrivenosti glosara 10 odabranih varijanata. Sistematsko sakupljanje leksičkog materijala za nekoliko tematski definisanih domena u toliko mnogo varijanata nikad dosad nije pokušano u oblasti romske leksikografije. Ovim pristupom ROMLEX će dobiti leksikografske podatke koji će biti ujednačeni u pogledu leksičke pokrivenosti i ortografije, ali će ipak biti dozvoljena veća heterogenost u pogledu pojedinačnih leksičkih odrednica. Mogućnost da se porede podaci, jedinstvena u romskoj leksikografiji, preduslov je sistemskom poređenju među varijantama. 
Samo poređenje podataka biće moguće putem reorganizacije sadržinske strukture ROMLEX-a, tj. unutarvarijantnim i međuvarijantnim povezivanjem. 
Unutarvarijantno povezivanjem pojedinačne lekseme će se hijerarhijski organizovati u grozdove morfološki i etimološki povezanih leksema. Stoga ROMLEX neće samo podržavati pretraživanje po pojedinačnim leksičkim odrednicama unutar jedne varijante (kao što je slučaj sada), nego će se moći tražiti čitavi leksemski grozdovi. Posebni odnosi između članova leksemskog grozda su obeleženi u bazi podataka. Na vrhu takvog leksemskog grozda stoji osnovni oblik,
 koji je morfološki najprostija (ali ne mora da znači da je i morfološki prosta) leksema koja je dostupna u tom dijalektu. Ovde se ne implicira da je osnovni oblik primarna varijanta alternacijama. On je prosto konkretna leksema koja se koristi u apstraktne svrhe, tj. da bi bila čvor koji na okupu drži leksemski grozd i istovremeno funkcioniše kao mesto kontakta za međuvarijantno povezivanje, koje je još jedna inovativna osobina sadržajne strukture ROMLEX-a. 
Međuvarijantno povezivanje postiže se povezivanjem etimoloških kognata koji se javljaju na vrhu leksemskog grozda, tj. osnovnih oblika, u pojedinačnim varijetetima kroz opšti oblik
. Opšti oblik je najkonzervativniji od svih dokazanih osnovnih oblika. Opšti oblici se obeležavaju prema tome koja su vrsta reči i imaju prevod na engleski, što odražava njihovo osnovno značenje, a i sve etimološke informacije vezuju se za opšti oblik. Ova druga mera vezivanja omogućava sistemsko poređenje leksemskih grozdova, koji su ustanovljeni unutarvarijantnim povezivanjem, kroz nekoliko varijeteta, na veoma lak i brz način. 
Inovativni kreativni uvidi u budući sadržaj i sadržajnu strukturu ROMLEX-a su sledeći: 
· Već na samom početku radne faze ROMLEX sadrži leksikografske informacije o romskom jeziku do danas nije bilo u štampanim vezijama rečnika. Kao što je već rečeno, struktura ROMLEX-a ne ograničava količinu leksikografskih informacija koje će se nalaziti u bazi podataka u budućnosti i jasan je cilj ROMLEX-a da odabranih 10 varijanata učini još opsežnijim i lakšim za poređenje tokom ove radne faze. Sistematski uporedivi leksikografski podaci o toliko mnogo varijanata jedinstveni su u istoriji romske leksikografije. 
· Unutarvarijantnim i međuvarijantnim povezivanjem ROMLEX će biti strukturiran na takav način da će imati fukcionalnost komparativnog rečnika, da će davati informacije i o morfologiji pojedinačnih leksema i o njihovoj etimologiji. Kao takav, ROMLEX postavlja nove standarde u pogledu sadržaja, sveobuhvatnosti i pristupačnosti leksikografskih informacija o romskom jeziku. 
· Stoga, format, sadržajna struktura i sadržaj ROMLEX-a pružaju mogućnost za sprovođenje lingvističkih studija na najlakši mogući način, štedeći i vreme i trud i očuvanje najviših naučnih standarda. 
· Novi ROMLEX omogućiće, između ostalog, pretraživanje ne samo po pojedinačnim leksemama, nego i po čitavim leksemskim grozdovima. To će biti od koristi u leksičko-semantičkim i morfološkim studijama, i na nivou pojedinačnih varijanata i iz perspektive međuvarijantnog istraživanja. Ove studije moći će da obrađuju pitanja istorijskih promena, širenja dijalekata i jezičkih kontakata. 
Inovativni kreativni uvidi vezani za polje dokumentacije i kodifikacije jezika su sledeći: 

· ROMLEX predstavlja novi model dokumentacije i kodifikacije jezika bez standardizacije, što je dovoljno za dijasporički, heterogen jezik bez države. 
· Osim toga, ROMLEX je primer razumne upotrebe nove tehnologije u humanističkim naukama. Upotrebom ovih tehnologija ROMLEX je postavio za cilj ne samo proizvodnju digitalne verzije rečnika, nego i stvaranje dodatne naučne vrednosti koja postavlja novi standard leksikografske dokumentacije. ROMLEX je stoga primer potencijala takvih tehnologija na polju lingvističkih istraživanja i humanističkih nauka uopšte. 
3. Metodologija 
3.1 Odabir varijante
Početna tačka sledeće faze rada je 25 glosara pojedinačnih varijanata romskog koji se danas nalaze u ROMLEX-u. Leksička pokrivenost ovih 25 glosara veoma je heterogena zbog toga što se zasnivaju na veoma različitim izvorima. Iz različitih razloga nije izvodljivo ujednačiti leksičku pokrivenost za svaku varijantu, npr. zato što su neki varijeteti izumrli (velški romski) ili su slabo dokumentovani (gurvari romski), pa će se odabrati 10 varijanata romskog od 25 postojećih u ROMLEX-u i na njima će se raditi. Ograničavanje na 10 varijanata takođe je rezultat potrebe da se sprovede opsežno leksikografsko istraživanje (i analiza postojećeg materijala i dobijanje novog materijal od izvornih govornika). Istovremeno, odabir varijanata zasniva se na kriterijumima koji vode računa o tome da je selekcija reprezentativna u pogledu višestruke strukturne raznovrsnosti romskog jezika. Glavni kriterijumi su lingvistička relevantnost i geografska raširenost, ali iz praktičnih razloga uzimani su u obzir i dostupnost podataka i izvodljivost rada na terenu. 
· Lingvistička relevantnost odnosi se na različite strukturne tipove varijanata. U modernoj romskoj dijalektologiji (npr. Bakker & Matras 1997, Elšík 2000) različiti strukturni tipovi odražavaju se u podeli na nekoliko dijalekatskih grupa jednakog statusa. Ova podela postala je popularan referentni okvir u romskoj lingvistici. Ove grupe su: vlaški, balkanski, centralni i severni, a dalja podela (Matras 2002) je na severozapadni, severoistočni i nekoliko izolovanih dijalekata. Pojedinačne grupe definisane su pojedinačnim nizom osobina koje su karakteristične za tu grupu, ali su definisane i geografskom blizinom. Dok grupna povezanost nije problematična za varijante koje su prototipični predstavnici grupe, ove podele su problematične kada je reč o određivanju grupne povezanosti za varijante koji su na prelazu između dveju grupa. Ovo ima veze sa tumačenjem grupe unutar genetskog teorijskog okvira u dijalektologiji, koji je u pitanje doveo Matras (2005). Ipak, za odabir varijanata u datom kontekstu pomenuta podela je korisna pošto odražava najizraženije strukturne tipove varijanata romskog jezika. 

· Geografska raširenost u kontekstu odabira varijante, s jedne strane, odnosi se na to da se u obzir uzimaju varijante romskog sa čitavog niza geografskih lokacija da bi se uključila najveća moguća mera međuvarijantnih varijacija. S druge strane, geografska raširenost odnosi se na to da se u obzir uzimaju varijante romskog jezika koje se nalaze na velikom, ali ne i obavezno spojenom, geografskom području da bi se uključila najveća moguća mera unutarvarijantne varijacije. 
Ako se uzmu u obzir ova dva kriterijuma u kombinaciji sa dostupnošću podataka, koji se uglavnom odnose na rad na romskom jeziku u Austriji u poslednjoj deceniji, i izvodljivošću terenskog rada, koji se odnosi na već ustanovljene kontakte sa izvornim govornicima određenih varijanata, predlaže se lista od sledećih 10 varijanata romskog: 
	Varijanta  
	Opis
	N°*
	Mogućnosti rada na terenu

	kalderaš-r.
	severnovlaški / evropski ++ [i.a. Austrija]/ dobro dokumentovan
	9.824
	dobri kontakti sa izvornim govornicima

	lovara-r.
	severnovlaški / evropski + [i.a. Austrija]/ dobro dokumentovan
	4.955
	dobri kontakti sa izvornim govornicima

	gurbet-r.
	južnoovlaški / evropski + [i.a. Austrija]/ delimično dokumentovan
	9.825
	kontakti sa izvornim govornicima

	ursari-r.
	balkanski / evropski / loše dokumentovan
	2.636
	dobri kontakti sa izvornim govornicima

	arli-r.**
	balkanski / evropski ++ [i.a. Austrija] / dokumentovan
	7.210
	kontakti sa izvornim govornicima

	burgudži-r.
	balkanski / evropski [i.a. Austrija] / dokumentovan
	3.971
	kontakti sa izvornim govornicima

	istočnoslovački-r.
	severni centralni / regionalni / dobro dokumentovan
	8.914
	dobri kontakti sa izvornim govornicima

	burgenland-r.***
	južni centralni / lokalni [Istočna Austrija] / dobro dokumentovan
	6.255
	dobri kontakti sa izvornim govornicima

	severnoruski-r.
	severoistočni / regionalni+ / dobro dokumentovan
	4.602
	slabi kontakti sa izvornim govornicima

	sinte-r.
	severozapadni / evropski+ [i.a.Austrija] / dobro dokumentovan
	7.453
	slabi kontakti sa izvornim govornicima


*
N° = trenutni broj odrednica u ROMLEX-u
**
7.210 = zbir 3 varijeteta koji su trenutno uneseni odvojeno (kosovski-arli-, makedonski-arli, sofija-erli-r.)

***
geografski najjužnije centralne varijante su lokalne, imaju samo nekoliko govornika i preti im izumiranje
Ovaj odabir varijanata romskog jezika odražava višestruke strukturne varijacije romskog jezika i okuplja predstavnike svih dijalekatskih grupa. U ovaj odabir uključeno je i šest većih romskih varijeteta koji se govore u Austriji i burgudži, romski varijetet koji se govori u maloj govornoj zajednici na području Beča, prvenstveno zato što su ovi varijeteti naročito važni u kontekstu jednog austrijskog istraživačkog projekta. Drugo, distribucija romskih dijalekata koji se govore u Austriji danas odražava heterogenost varijanata romskog jezika u zapadnoevropskim zemljama, što je rezultat razlika u društveno-istorijskim kontekstima i vremenu imigracije pojedinih grupa (up. Halwachs 2005). Kao što je već naznačeno, deset pojedinačnih glosara značajno se razlikuju po brojevima. Za većinu varijanata postoji mnogo štampanih izvora koji su sakupljeni i samo delom procenjeni tokom prve dve radne faze ROMLEX-a. Za vreme tih prethodnih aktivnosti takođe su uspostavljeni dobri kontakti sa izvornim govornicima skoro svih deset odabranih varijanata. toga je veoma obuhvatan terenski rad kakav je zamišljen u predlogu trenutnog projekta izvodljiv u vremenskom okviru projekta. 
3.2 Homogenizacija leksičke pokrivenosti
Osnovna ideja homogenizacije leksičke pokrivenosti je sastavljanje liste od oko 5000 leksičkih odrednica koje odražavaju osnovni vokabular romskog i koje će biti srž glosarâ svake od 10 odabranih varijanata romskog. 
Termin ‘osnovni vokabular’ ne odnosi se na fiksni broj leksičkih jedinica u leksikografiji i lingvistici uopšte. Iako je intuitivno jasno koji osnovni domeni treba da se uključe u sastavljanje osnovnog vokabulara, ne postoji jasno definisana lista svih osnovnih domena koji treba da uđu u osnovni vokabular. Ako se pogledaju liste osnovnih semantičkih domena u leksikografskim radovima (Hoffmann & Hoffmann 2003, McGregor 2005, Muhr 2000), zaključuje se da postoji nekoliko osnovnih semantičkih domena koji se uvek javljaju na takvih listama. Oni uključuju entitete kao što su ljudska bića, rodbinske veze, delove tela i telesne izlučevine, životinje i životinjski proizvodi, hrana, svakodnevna tehnologija i predmeti, biljke i biljni proizvodi, svet (uključujući vremenske prilike i vreme), društveni život; događaji kao što su telesne aktivnosti i stanja, ljudske aktivnosti, kretanje, položaji, razmišljanje / govorenje / opažanje, proizvodnja zvukova (ne-govor), uzimanje / hvatanje / držanje; lekseme koje se odnose na količine, osobine i povezivanje u mestu i vremenu, kao i ograničen broj funkcijskih reči (zamenice, determinatori, osnovni veznici, adpozicije). Osim toga, kulturološki specifične vrednosti, verovanja i običaji smatraju se takođe osnovnim vokabularom. Neki od ovih nabrojanih domena deo su pre-evropskog leksikona romskog jezika (Matras 2002: 20ff) koji čini polaznu tačku za listu reči osnovnog vokabulara u sadašnjem kontekstu. Ova lista biće proširena leksemama iz nabrojanih osnovnih semantičkih domena, a naročita pažnja će se obratiti na jedinice koje su bitne za romsku kulturu. Postojeći glosari deset odabranih varijanta romskog jezika će se zatim porediti sa ovom razrađenom listom, a leksikografskim istraživanjem će se dopuniti lekseme koje nedostaju (analizom postojećeg materijala, terenskim radom sa izvornim govornicima). Elektronski pretraživači koji će olakšati i ubrzati ove zadatke treba da se razviju tokom rada na projektu. 
Konačan ishod ovog radnog zadatka je stvarno širenje deset odabranih varijeteta tako da svaki uključuje oko 5000 leksema koje se nalaze u razrađenom spisku osnovnog vokabulara, pored leksema iz ostalih domena koje se već nalaze u postojećim glosarima ovih deset varijeteta. 
3.3 Procesi povezivanja i etimologija
Glavni radni zadatak buduće faze rada je reorganizacija sadržajne strukture ROMLEX-a putem unutarvarijantnog povezivanja i međuvarijantnog povezivanja, što će se postići sa deset odabranih dijalekata. Ovaj snimak ekrana tokom probnog rada dočarava kako će izgledati povezana struktura ROMLEX-a: 

I unutarvarijantno i međuvarijantno povezivanje zahtevaju veoma dobro poznavanje gramatike romskog jezika. Ovaj radni zadatak treba da urade dva akademska istraživača koji rade sa punim radnim vremenom. Svi postupci povezivanja treba da se urade ručno putem interfejsa baze podataka. 
· Unutarvarijantno povezivanje organizuje pojedinačne lekseme hijerarhijski u grozdove morfološki i etimološki povezanih leksema. Strukture koje su rezultat unutardijalekatskog hijerarhijskog povezivanja predstavljaju grozdove povezanih oblika reči, sa internim specifikacijama odnosa koji postoje među pojedinačnim oblicima. Takvi grozdovi od velike su važnosti za romsku dijalektologiju uopšte, a naročito za međuvarijantne studije derivacionih procesa u romskom jeziku. Sa leksikografske tačke gledišta takvi grozdovi mogu biti od pomoći u identifikaciji praznina u pojedinačnim glosarima i u modifikovanju odgovarajućih tehnika intervjuisanja i dobijanja materijala uopšte. Nadalje, hijerarhijski leksemski grozdovi donose i praktične prednosti za buduće uređivanje štampanih rečnika koji će biti zasnovani na ROMLEX-u. Pošto su veze među dva elementa određene, redosled elemenata u štampanom rečniku može se uraditi automatski (npr. derivacije mogu da se automatski sortiraju ispod odrednice u rečniku). 
Na vrhu takvog leksemskog grozda stoji osnovni oblik koji je morfološki najjednostavnija (ali ne i nužno morfološki prost) leksema koja postoji u datoj varijanti. Osnovni oblik je oblik koji ne može da se izvede derivacijom ni od jedne druge lekseme u tom varijetetu. Izvedeni oblik može da funkcioniše kao osnovni ako su osnove od kojih je nastao zastarele u datoj varijanti. Burgelandska romska reč prast-a-l (istorijski prast-av-el) „jahati konja“, na primer, funkcioniše kao osnovni oblik pošto istorijski osnovni oblik prast-el, koji potvrđeno postoji u drugim varijantama, ne postoji u današnjem burgelandskom romskom. Osnovni oblik je veza iz te varijante sa opštim.  
Specifikacija odnosa koji postoje između pojedinačnih oblika reči leksemskog grozda treba da pokaže kako izgledaju procesi u tvorbi reči u romskom. Dok raniji opsežan rad na romskom ukazuje na neke očigledne vrste odnosa (npr. derivacija, koja pokriva različite tipove derivacionih procesa; alternacija, koja se odnosi na fonetske varijacije; glagolska fraza, koja se odnosi na konstrukcije sa lakim glagolima kao što su del „dati“), mora se naglasiti da iscrpna lista relevantnih tipova odnosa u romskom može da se ustanovi samo putem empirijskog rada, tj. stvarnim povezivanjem u kome se definicije testiraju, ocenjuju i onda se, ako je potrebno, menjaju ili ispravljaju. Tokom rada na ovome obavezno će morati da se ustanove principi povezivanja koji će osigurati da se oblici reči koji mogu da se povežu sa nekoliko elemenata povezuju na uvek jednak način. Ovi principi povezivanja objasniće i ujednačeno, strogo hijerarhijsko unutarvarijantno povezivanje. 
Određeni broj preliminarnih principa povezivanja (a neki mogu da se vide na snimku ekrana na prethodnoj strani) ustanovljen je tokom teorijskog razvoja nove sadržajne strukture ROMLEX-a. Zasad se ovi principi primenjuju samo u ograničenom opsegu u preliminarnim testovima tokom prethodnih radnih faza. Ovi testovi ukazuju na to da će niz principa povezivanja morati da se objasni i modifikuje u pogledu sadržaja tokom opsežnog unutarvarijantnog povezivanja svih varijanata romskog jezika. Osim toga, samo opsežno povezivanje će omogućiti da se testira tehnička izvodljivost principa povezivanja koji su dosad ustanovljeni u bazi podataka. Stoga su veoma bitni radni zadaci na samom početku unutarvarijantnog povezivanja i testovi za dokazivanje kako lingvistički funkcionišu ustanovljeni principi povezivanja u stvarnom povezivanju i tehnički testovi koji će proceniti sprovođenje ovih principa povezivanja u bazi podataka. 
· Međuvarijantno povezivanje postiže se povezivanjem etimoloških kognata koji se javljaju na vrhu leksemskog grozda, tj. osnovnih oblika, u pojedinačnim varijantama kroz opšti oblik koji funkcioniše kao odrednica u bazi. Opšti oblik je najkonzervativnije od svih osnovnih oblika. Rekonstruisani oblici se ne koriste u ROMLEX-u. Opšti oblici sadrže podatke o vrsti reči i imaju prevod na engleski, što odražava njihovo osnovno značenje. Uz opšti oblik dodaju se i etimološke informacije.
Iako opšti oblik zaista postoji, u svojoj funkciji on je lišen povezanosti sa određenom varijantom. Stoga, ako se uzme najkonzervativniji od svih osnovnih oblika koji se pojavljuju, ne mora da znači da je taj oblik po bilo čemu vredniji ili bitniji od drugih oblika. Mora se naglasiti da „najkonzervativniji oblik“ može da bude i nova pozajmljenica iz jezika sa kojim je trenutno u kontaktu. Cilj stvaranja opštih oblika nikako nije stvaranje jedinstvene „hipervarijante“ romskog, što bi se moglo protumačiti kao uvođenje standardnog oblika romskog jezika na mala vrata. Opšti oblici funkcionišu kao dvostruki tehnički čvorovi u viševarijantnom rečniku romskog: oni su veze u pojedinačnim varijantama romskog, ali su i veze između pojedinačnih varijanata romskog (= odrednica spefičnih za tu varijantu) i etimologije. Svaki opši oblik ima samo jednu vezu sa etimologijom i povezuje se sa samo jednim osnovnim oblikom (ili nijednim) u svakoj pojedinačnoj varijanti romskog. U nedostatku standardnog oblika romskog jezika, koji bi mogao da funkcioniše kao veza između pojedinačnih varijanata, opšti oblici su jedini način da napravimo viševarijantni rečnik romskog jezika. Ipak, funkciju opšteg oblika može da vrši i nasumična varijabila. Izbor postojeće lekseme za opšti oblik stvar je pogodnosti, pošto se ti oblici već nalaze u bazi podataka i mogu da se odaberu kao opšti jednostavnim obeležavanjem. Osim toga, stvaran postojeći oblik ima prednost da tumačenje etimoloških informacija za leksemski grozd u pojedinačnim varijantama ne zavisi od kompjuterskog čitanja. 
Etimologije se zasnivaju na detaljnom pregledu postojeće literature, što ne uključuje samo rečnike koji daju etimologiju (npr. Miklosich 1872-80, Turner 1926, Sampson 1926, Vekerdi 1983, Manuš et al. 1997, Valtonen 1972), nego i mnogobrojne članke koji daju etimologiju za pojedinačne jedinice ili grupe reči (e.g. Boretzky 1995, Tálos 1999). Etimologije se obeležavaju referencama da bi se pružila jasna slika o etimološkoj diskusiji, tamo gde je to moguće. Nadalje, projekat će tražiti pomoć i saradnju lingvista koje se bave istorijom jezika i koji su se specijalizovali za indoevropske jezike da bi se razjasnile i proverile nejasne ili sporne etimologije.

Etimologija za nasleđene, tj. indoarijske lekseme trebalo bi da nađe najstariji ekvivalentni oblik reči. U etimologiji pozajmljenica (azijskih i evropskih) relevantan je samo „kontaktni oblik“, tj. oblik reči u vreme pozajmljivanja, a ne najstariji oblik reči. Drugim rečima, etimologija pozajmljenica u jeziku iz kojeg je preuzeta nije bitna. 
Tehnologija koja će omogućiti sve ove procese povezivanja i uključivanje etimoloških informacija već postoji u bazi podataka ROMLEX-a. Elektronski pretraživači koji čine međuvarijantno povezivanje efikasnijim treba da se razviju u toku rada na projektu. 
4 Saradnja

ROMLEX je već imao koristi od intenzivne saradnje tokom ranijih faza, i na nacionalnom i na internacionalnom nivou. Na nacionalnom nivou saradnja je pre svega uspostavljena sa projektom "Romani Projekt Graz", koji je obezbedio leksičke podatke, znanje o dokumentaciji jezika u određenom kontekstu, kao i infrastrukturu, zatim sa "Phonogrammarchiv" Austrijske akademije nauka, odakle su dobijeni vredni korpusi (naročito "Sammlung Heinschink") iz kojih je ekscerpiran leksički materijal. Nameravamo da nastavimo intenzivnu saradnju sa obe organizacije u narednoj fazi projekta. 
Tokom prethodnih faza na međunarodnom nivou saradnja se odvijala sa različitim partnerima i partnerskim institucijama. Najbitniji je "Manchester Romani Project" [http://www.llc.manchester.ac.uk/Research/Projects/romani/] Fakulteta za jezike, lingvistiku i kulturu Univerziteta u Mančesteru. "Manchester Romani Project" je partner projekta "Romani Projekt Graz" [http://romani.uni-graz.at/romani/]. Drugi važni partneri su Institut za lingvistiku i ugrofinske studije na Karlovom univerzitetu u Pragu i Institut za antropologiju, arheologiju i lingvistiku na Univerzitetu u Arhusu. Nameravamo da nastavimo redovne razmene sa ovim partnerima, kao i sa drugima. Pojačaćemo i uspostaviti nove kontakte sa naučnicima koji se bave jezičkom dokumentacijom. 

